Šių sprendimų nėra, nes bendras investicijų į mokslinius tyrimus ir inovacijas (MTI) dydis Viduržemio jūros regione yra neproporcingas regiono problemos mastui; įvairiose šalyse gerokai skiriasi investicijų dydis; teikiant finansavimą skiriama nepakankamai dėmesio vandens ir maisto srities problemoms spręsti; dalyvaujantys atitinkami suinteresuotieji subjektai – pavyzdžiui, privačiojo sektoriaus subjektai – ne visada turi pakankamai stiprių MTI pajėgumų; be to, ES valstybių narių ir pietinių bei rytinių Viduržemio jūros regiono šalių MTI ir bendradarbiavimo pastangos yra pernelyg fragmentiškos (daugiausia grindžiamos dvišaliais susitarimais), kad turėtų kokio reikšmingo poveikio.

0 galimybė: Politikos pokyčių nėra (atskaitos scenarijus). Parama pagal programą „Horizontas 2020“ su vandeniu ir maistu susijusioms bendroms problemoms spręsti ir toliau paprastai bus teikiama ad hoc pagrindu. Nėra tikėtina, kad bus pradėtos įgyvendinti iniciatyvos, konkrečiai skirtos Viduržemio jūros regiono MTI sistemoms integruoti. Atskiri veiksmai paprastai truks trejus ketverius metus. Jų poveikis bus nedidelis. Tai nėra tinkamiausia galimybė. 1 galimybė: ERA-NET bendrojo finansavimo veiksmai. Pagrindinė veikla pagal programą „Horizontas 2020“ yra vieno (ar kelių) bendrai finansuojamo bendro kvietimo teikti paraiškas dėl kiekvieno veiksmo įgyvendinimas, siekiant teikti finansavimą tarpvalstybinių mokslinių tyrimų ir (arba) inovacijų srities projektams. Atskiri veiksmai paprastai truks penkerius metus. Nebus įmanoma iš esmės spręsti inovacijų klausimo, nes nacionalinėse programose, kuriomis būtų prisidedama prie jų veiklos ir kuriomis ta veikla būtų koordinuojama, daugiausia dėmesio skiriama viešųjų mokslinių tyrimų organizacijų mokslinių tyrimų veiklai. Nesitikima, kad taikant 1 galimybę nacionalinės finansavimo programos bus integruotos į bendrą strateginę mokslinių tyrimų darbotvarkę. Tai nėra tinkamiausia galimybė. 2 galimybė: Jungtinė programa PRIMA grindžiama SESV 185 straipsniu. Taip ES gali numatyti galimybę dalyvauti kelių valstybių narių vykdomose mokslinių tyrimų ir plėtros programose, įskaitant dalyvavimą struktūrose, sukurtose toms programoms vykdyti. Reglamento dėl bendrosios programos „Horizontas 2020“ 26 straipsnyje nustatytos iniciatyvos pagal SESV 185 straipsnį nustatymo ir siūlymo sąlygos bei kriterijai. Be kitų kriterijų, iniciatyvas pagal 185 straipsnį Komisija gali siūlyti tik tais atvejais, kai būtina turėti specialią įgyvendinimo struktūrą ir kai dalyvaujančios valstybės yra ryžtingai nusiteikusios užtikrinti integravimą moksliniu, valdymo ir finansiniu lygiu. Ši galimybė taip pat susijusi su išsamios strateginės mokslinių tyrimų darbotvarkės, kurią vykdo kelios dalyvaujančios valstybės ir kuri įgyvendinama per konkrečią įgyvendinimo struktūrą (jos finansavimo įstaigą), parengimu ir jos visapusišku įgyvendinimu skelbiant daugkartinius tarpvalstybinius kvietimus teikti paraiškas. Paprastai tai ilgalaikis įsipareigojimas (dešimt metų). ES teiks finansinę paramą, kurios dydis atitinka nacionalines investicijas. Ši galimybė yra viena iš geriausių siekiant konkrečių ir bendrųjų tikslų, visų pirma įgyvendinant įvairius bandomuosius bei demonstracinius projektus su aprūpinimu vandeniu ir maisto sistemomis susijusiose strategiškai svarbiose srityse. Taikant šią galimybę visapusiškai atsižvelgiama į visą ES finansinio įnašo administravimo, siekiamo poveikio užtikrinimo ir panašią patirtį, įgytą įgyvendinant ankstesnes ir dabartines iniciatyvas pagal 185 straipsnį. Šia galimybe taip pat galima užtikrinti patikimą finansų valdymą ir apsaugoti Europos Sąjungos finansinius interesus vykdant tinkamus ex ante tikrinimus, teikiant finansines ataskaitas ir atliekant ex post tikrinimus.